**Kedves Barátom!**

**Harmadnapja vettem a levelet, hogy ügyemet kivizsgálni szándékozának. Ez ügy kimenetele igen kétséges, élek-e tovább vagy halok. E kétség gyötör szűntelen.**

**Barátom, aki a 21. században élsz, az irodalomtörténet munkása leendsz, reménnyel vágyom rá, hogy a magyar literatúrában járatos légy. Igen óhajtanám, hogy kedved jőne Csongor és Tündémet színpadra vinni. Gyengéi mellett van annyi becs s valódiság e darabban, hogy figyelmező kritikára lesz érdemes korodban is.**

**Úgy hiszem, hasznos leend a tanulság, mely belőle vehető, amiért az ember minden országot bejárni képes. A felnőtt sokaságot félrevezetheti az arany, a tudományokban való elmélyülés, az uralkodói hajlam, de a gyermek még formálható, a végveszélytől tán megmenthető. Az ég felé törni, a tökéletest, a szív szenvedelmét keresni mindenkor szent gondolat. E nemes cél lebegjen szemeid előtt! A világot hiábavalóságokkal untatni bűn.**

****

**A siker egyébiránt nem kerül el, ha színészeidet jól válogatád meg. Vizsgáld meg természetüket, mi több bennük, az ördögi vagy a tündéri, lelkük földön vagy égben járó-e! A többit bízd az Isten adta tehetségre! Mindegyik tiszta beszédű legyen! Nyelvünk eddig is igen sokat változa, ezután is sokat fog. Ha szabadabb időkre van kilátás, s a cenzúra nem rémít, találj utat a nyelv érthetővé tételéhez. A közönség kívánatára megengedj mindent, mit az idők szava kíván, de nem rontá le a végkicsengést. Hanem az Éj megszólaljon, mint most! Ez lényege, filozófiája e műnek.**

**Állíts szép díszletet a színpadon körbe! Számot vetvén a tudományok haladtával a dagerottípia segítségedre leend. A jövendő tán képzeletünk képeit is jelenvalóvá teheti. Úgy gondolám, az időben egymást követő képek, mint valóságos mozgó folyam jelenhetének meg.**

**Óh, bárha láthatnám, hogy éltem nem volt hiába! Számot vetvén mostani helyzetemmel, reménylenem szabad csak, hogy mire a 20. század végső pontjára hág, győzni fognak a jók, s él a sajtószabadság.**

**Kelt az 1850-ik évben V. M.**